Komission asetus (EY) N:o 597/2004, annettu 30 päivänä maaliskuuta 2004, asetuksesta (EY) N:o 174/1999 poikkeamisesta ja sen muuttamisesta Dominikaaniseen tasavaltaan vietävän maitojauheen vientitodistusten osalta



Virallinen lehti nro L 094 , 31/03/2004 s. 0042 - 0042



Komission asetus (EY) N:o 597/2004, annettu 30 päivänä maaliskuuta 2004, asetuksesta (EY) N:o 174/1999 poikkeamisesta ja sen muuttamisesta Dominikaaniseen tasavaltaan vietävän maitojauheen vientitodistusten osalta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon maito- ja maitotuotealan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1255/1999(1) ja erityisesti sen 30 artiklan 1 kohdan, sekä katsoo seuraavaa: (1) Neuvoston asetuksen (ETY) N:o 804/68 soveltamista koskevista yksityiskohtaisista erityissäännöistä maito- ja maitotuotealan vientitodistusten ja vientitukien osalta 26 päivänä tammikuuta 1999 annetun komission asetuksen (EY) N:o 174/1999(2) 20 a artiklassa säädetään neuvoston päätöksellä 98/486/EY(3) hyväksytyn Euroopan yhteisön ja Dominikaanisen tasavallan yhteisymmärryspöytäkirjan mukaisesti Dominikaaniseen tasavaltaan vietävän maitojauheen kiintiön hallinnointisäännöistä. (2) Jotta Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian toimijat voivat hakea Dominikaanisen tasavallan kiintiötä koskevia vientitodistuksia 1 päivän heinäkuuta 2004 ja 30 päivän kesäkuuta 2005 väliselle ajalle, hakuaikaa olisi siirrettävä. (3) Jotta varmistetaan vietyjen tuotteiden täsmällisempi tarkastus ja supistetaan keinottelun riski mahdollisimman vähiin, asetuksen (EY) N:o 174/1999 20 a artiklan 12 kohdan mukaisesti myönnettyjen vientitodistusten olisi oltava voimassa ainoastaan sen tuotekoodin osalta, jolle todistukset myönnetään. Sen vuoksi 5 artiklan 2 ja 3 kohdassa säädettyjä poikkeuksia ei pitäisi enää soveltaa seuraavasta kiintiövuodesta myönnettyihin todistuksiin. (4) Sen vuoksi asetus (EY) N:o 174/1999 olisi muutettava vastaavasti. (5) Tässä asetuksessa säädetyt toimenpiteet ovat maidon ja maitotuotteiden hallintokomitean lausunnon mukaiset, ON ANTANUT TÄMÄN ASETUKSEN: 1 artikla Poiketen siitä, mitä asetuksen (EY) N:o 174/1999 20 a artiklan 7 kohdassa säädetään, 1 päivän heinäkuuta 2004 ja 30 päivän kesäkuuta 2005 välistä jaksoa koskevat todistushakemukset on jätettävä 10 päivän toukokuuta ja 15 päivän toukokuuta 2004 välisenä aikana. 2 artikla Korvataan asetuksen (EY) N:o 174/1999 20 a artiklan 17 kohta seuraavasti: "17. Sovelletaan 1 lukua, ei kuitenkaan 5 artiklan 2 ja 3 kohtaa eikä 6, 9 ja 10 artiklaa." 3 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Asetuksen 2 artiklaa sovelletaan kuitenkin vasta 1 päivästä kesäkuuta 2004 myönnettyihin vientitodistuksiin. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä maaliskuuta 2004. Komission puolesta Franz Fischler Komission jäsen (1) EYVL L 160, 26.6.1999, s. 48. Asetus sellaisena kuin se on viimeksi muutettuna komission asetuksella (EY) N:o 186/2004 (EUVL L 29, 3.2.2004, s. 6). (2) EYVL L 20, 27.1.1999, s. 8. Asetus sellaisena kuin se on viimeksi muutettuna asetuksella (EY) N:o 1948/2003 (EUVL L 287, 5.11.2003, s. 13). (3) EYVL L 218, 6.8.1998, s. 45.